Rudolf Deliana

__NOINDEX__
alt=(3 janar 1931 – 2 shkurt 2024)|parapamje|Rudolf Deliana
Rudolf Deliana (Elbasan, 3 janar 1931 – 2 shkurt 2024), ishte normalist, mësues dhe metodist i matematikës, anëtar dhe drejtues i shoqatës “Normalisti”, intelektual i shquar i qytetit të Elbasanit. Ishte njohës shumë i mirë i historisë së Elbasanit dhe i arsimit në Shqipëri. Gjatë gjithë jetës së tij punoi me përkushtim të veçantë ndaj arsimit dhe problemeve që lidhen me të duke i pasqyruar në numrat e "Revistës Pedagogjike". Rudolfi është autor i disa zërave në Elbasani Enciklopedi. Ka kontribuar në pasurimin e Arkivës Digjitale të Elbasanit si dhe ka shkruar një sërë artikujsh me karakter historik në revistën “Albanon”. Për disa vite ka qënë anëtar i Këshillit Bashkiak të Elbasanit. Mban titullin “Mësues i merituar” dhe Bashkia Elbasan e ka nderuar me titullin “Qytetar Nderi” (pas vdekjes). Ndërroi jetë në moshën 93-vjeçare në Elbasan.
 Vitet e edukimit 
Arsimin fillor Rudolf Deliana e nisi që kur ishte 5 vjeç në Shkollën Ushtrimore të Normales. Në vitin 1941 fiton një bursë studimi në gjimnazin e Tiranës, të cilin e ndoqi deri në 1943 pasi shkollat shqiptare u mbyllen për shkak të luftës. Në periudhën 1945 – 1949, vazhdon studimet në shkollën Normale të Elbasanit ku diplomohet me rezultate shumë të larta. Në periudhën 1959 - 1963 ndoqi me korespondencë studimet në Institutin Pedagogjik 2-vjeçar të Elbasanit në degën matematikë-fizikë.

 Veprimtaria profesionale dhe intelektuale 
Në vitin 1949 Rudolf Deliana nisi punën si mësues në fshatin Podë të rrethit të Kolonjës. Në 1950 transferohet në rrethin e Përmetit. Punon aty për dy vite si mësues i shkollës 7-vjeçare të Këlcyrës. Më pas transferohet në shkollën 7-vjeçare të qytetit të Përmetit ku dhe ngriti dhe vuri për herë të parë në përdorim një laborator fizike. Mori pjesë aktive në veprimtaritë artistike e kulturore, ku organizoi dhe drejtoi një orkestër të vogël në Shtëpinë e Kulturës duke i rënë vetë mandolinës dhe violinës. Drejtoi një grup koral të qytetit dhe bashkë me korin e orkestrën dha disa shfaqe në kinemanë e qytetit. Ngriti gjithashtu një kor në shkollë e një tjetër në konvikt ku banonin si bursistë një numër i madh nxënësish të klasës së pestë.

Në 1955 transferohet përsëri mësues në Këlcyrë. Në 1956 transferohet në rrethin e Vlorës, ku për një vit punoi si mësues në 7-vjeçaren e fshatit Ramicë e më pas caktohet drejtor në shkollën 7-vjeçare të fshatit Drashovicë. Në 1959 transferohet në rrethin e Elbasanit si mësues në 7-vjeçaren e fshatit Shpat të Gjinarit ku punoi për 4 vjet. Nga viti 1963 e deri në vitin 1971 jep mësim në shkollën 8-vjeçare të Belshit, kohë kur u mor me punë eksperimentale në fushën e metodave të mësimdhënies. Në vitin 1971 transferohet në gjimnazin e Cërrikut ku vazhdoi punën eksperimentale, deri kur doli në pension në vitin 1986. Pas 1990-ës, punoi për dhjetë vjet në shkollën private "Dakli" në Elbasan. 

Rudolf Deliana ka marrë pjesë në seminare kombëtare ku ka referuar për futjen e analizës në orët e aritmetikës e të algjebrës si edhe për përfshirjen e formave problemore në aritmetikë e gjeometri plane. Ka botuar disa punime me karakter metodik tek "Revista Pedagogjike". Për një vit shkollor, Kabineti Metodik i Elbasanit e ngarkoi të drejtonte Rrethin Metodik të mësuesve të fizikës e të matematikës që punonin në 8-vjeçaret e fshatrave të Elbasanit. 

Më 11 qershor 1993, me dekretin nr. 557, Presidenti i Republikës i jep: z. Rudolf Taq Deliana titullin "Mësues i Merituar", me motivacionin: "Për kontributin që ka dhënë në arsimimin e brezit të ri, për kontributin pedagogjik në drejtim të kualifikimit të mësuesve." 
parapamje|445x445px|Titulli "Mësues i Merituar" - Rudolf Deliana
Në vitin 1995, Rudolf Deliana organizon dy aktivitete me karakter shkencor; i pari, i mbajtur më 13 korrik 1995, Sesion Shkencor kushtuar Prof. Vasil Andonit (1901-1994), me rastin e 1-vjetorit të vdekjes së tij. Veprimtaria tjetër shkencore, që u mbajt më 4 gusht 1995,  u organizua me rastin e 50-vjetorit të dënimit me varje të Nezir Muzhaqit, ish-komandant i çetës së Ballit Kombëtar. 

Gjithashtu, ka kontribuar si anëtar e më pas si drejtues i shoqatës "Normalisti", deri në fund të jetës së tij.

 Botime dhe artikuj 

 Libra 

 Vasil Andoni, monografi, Instituti i Studimeve Historike “Lumo Skëndo”, Tiranë, 2018.
 Nezir Mehmet Muzhaqi, monografi, Instituti i Studimeve Historike “Lumo Skëndo”, Tiranë, 2019

 Artikuj 

 “Fakte të reja të panjohura për familjen e Kristoforidhit e pasardhësve të tij”, në Albanon, nr. 1, janar-mars 2018
 “Normalisti që vijoi nji traditë dhe krijoi nji traditë”, në Albanon, nr. 4, tetor-dhjetor 2019
 “Historia e panjohur e priftit elbasanas”, në Memorie.al

 Vlerësime 

 Titulli: "Mësues i Merituar"
 "Qytetar Nderi" (pas vdekjes) i Elbasanit, me motivacionin “Për kontributin, pasionin dhe përkushtimin e tij në formimin e brezave të rinj dhe zhvillimin e kulturës, arsimit në qytetin e Elbasanit”.

 Shiko edhe 

 Lidhje të jashtme 

 Rudolf Deliana personalitet i shquar i arsimit kombëtar
 Intervistë me Rudolf Delianën

 Referime 

Kategoria:Normalist